钦定古今图书集成/明伦汇编/闺媛典/第110卷 > 皇清十六 > 胡士彦妻黄氏
## 钦定古今图书集成/明伦汇编/闺媛典/第110卷 > 皇清十六 > 胡士彦妻黄氏

按《苏州府志》：“黄氏，长洲人，胡士彦妻。性端静，幼喜读《孝经》及《女诫》诸书。年十九归胡，未三载而夫亡，即欲从死，因怀娠，冀得一男，以慰亡者。及产女，女又殇，遂决志以身殉。间归宁，语其母曰：‘三年服不可不终，姑俟之’。母不解所谓，父客京师，尝曰：‘我迫欲一见父，奈南北迢递何’？顷之，父归，欢然问起居外徐曰：‘儿不能报父母恩矣’。” 父勉慰之。会家失火，士彦之棺烬焉。黄闻之，仓皇而归。家人辈已拾遗骨弃城下蔓草间，黄悲甚，潜至其地，以衣裹之，还置卧侧，将卜地以葬。士彦之弟以为不祥，数诟詈其嫂。翁姑又以为家中赘疣也，欲夺其志。黄割左臂肉与枯骨置瓶内，抱送城下，往别父母，举止从容如平时，还即自经死。时康熙二十九年正月二十四日。太守胡世威旌之。